Document ID: 32015R0001

REGULAMENTUL DELEGAT (UE) 2015/1 AL COMISIEI
din 30 septembrie 2014
de completare a Regulamentului (CE) nr. 1060/2009 al Parlamentului European și al Consiliului în ceea ce privește standardele tehnice de reglementare pentru rapoartele periodice privind comisioanele percepute de agențiile de rating de credit în scopul supravegherii continue efectuate de Autoritatea europeană pentru valori mobiliare și piețe
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1060/2009 al Parlamentului European și al Consiliului din 16 septembrie 2009 privind agențiile de rating de credit (1), în special articolul 21 alineatul (4a) al treilea paragraf,
întrucât:
(1)
Articolul 11 alineatul (3) din Regulamentul (CE) nr. 1060/2009 și anexa I la Regulamentul (CE) nr. 1060/2009 secțiunea E partea II punctul 2 prevăd că agențiile de rating de credit furnizează anual AEVMP lista comisioanelor percepute fiecărui client pentru ratingurile de credit individuale și pentru orice fel de servicii auxiliare, precum și politica lor de stabilire a prețurilor, inclusiv structura comisioanelor și criteriile de stabilire a prețurilor aferente ratingurilor de credit pentru diferite categorii de active. Este esențial să se prevadă detaliile tehnice în ceea ce privește conținutul care trebuie raportat și formatul care trebuie utilizat de către agențiile de rating de credit în vederea respectării obligațiilor care le revin și pentru a permite AEVMP să își exercite competențele de supraveghere continuă.
(2)
Pentru a reduce conflictele de interese și a favoriza concurența loială pe piața ratingurilor de credit, AEVMP ar trebui să se asigure că politicile și procedurile de stabilire a prețurilor și, în cele din urmă, comisioanele percepute clienților de către agențiile de rating de credit nu au caracter discriminatoriu. Diferențele dintre comisioanele percepute pentru același tip de serviciu ar trebui să fie justificabile printr-o diferență între costurile reale suportate pentru furnizarea acestui serviciu unor clienți diferiți. De asemenea, comisioanele percepute pentru serviciile de rating de credit furnizate unui anumit emitent nu ar trebui să depindă de rezultatele activității realizate.
(3)
Informațiile privind comisioanele care trebuie prezentate de agențiile de rating de credit înregistrate ar trebui să permită AEVMP să identifice ratingurile de credit pentru care ar fi necesare o examinare mai amănunțită și eventuale măsuri subsecvente de supraveghere suplimentare. Pentru ratingurile de credit și serviciile auxiliare cu caracteristici similare ar trebui să fie percepute comisioane similare, iar diferențele dintre nivelurile comisioanelor ar trebui să fie justificate pe baza diferențelor de cost. Informațiile colectate ar trebui să permită AEVMP să identifice, pentru fiecare agenție de rating de credit înregistrată, serviciile comparabile și comisioanele respective și, prin urmare, să detecteze orice abatere semnificativă de la comisioanele percepute. Ulterior, AEVMP poate efectua investigații pentru a verifica dacă orice astfel de comisioane sunt stabilite potrivit unor politici și proceduri de stabilire a prețurilor legale și, de asemenea, dacă diferențele dintre nivelurile comisioanelor bazate pe diferențele de cost respectă principiile concurenței loiale, că nu sunt efectul unor conflicte de interese și nu depind de rezultatele activității realizate.
(4)
Politicile și procedurile de stabilire a prețurilor ar trebui raportate pentru fiecare tip de rating. În scopul raportării și pentru a se face o distincție clară între fiecare politică și procedură de stabilire a prețurilor și actualizările acestora, este necesar ca fiecare versiune a politicilor de stabilire a prețurilor, împreună cu baremele comisioanelor, cu programele privind comisioanele și procedurile aferente, să aibă un număr de identificare. Pentru toate celelalte scopuri, politicile de stabilire a prețurilor ar trebui să includă structurile comisioanelor ori baremele comisioanelor, precum și criteriile de stabilire a prețurilor care pot fi aplicate de către persoana sau persoanele care negociază comisioanele ce urmează să fie percepute pentru un rating de credit individual. Politicile de stabilire a prețurilor ar trebui, de asemenea, să includă orice program care recompensează frecvența de utilizare sau alt program privind comisioanele de care entitatea sau abonatul căruia i se acordă un rating individual poate beneficia sub formă de comisioane diferite percepute pentru un rating individual sau pentru un set de ratinguri de credit. Agențiile de rating de credit ar trebui să menționeze toate cazurile în care nu au fost aplicate politicile, baremele comisioanelor, programele privind comisioanele și procedurile de stabilire a prețurilor, precum și toate cazurile de abateri de la politica de stabilire a prețurilor aplicată unui rating de credit individual, cu identificarea clară a ratingului de credit respectiv.
(5)
Agențiile de rating de credit înregistrate care fac parte dintr-un grup trebuie să fie în măsură fie să raporteze datele referitoare la rating separat către AEVMP, fie să mandateze una dintre celelalte agenții de rating de credit din cadrul grupului să prezinte datele pentru toți membrii grupului care fac obiectul cerințelor de raportare.
(6)
În sensul prezentului regulament, „structurarea unei emisiuni de titluri de creanță” și „titlu de creanță” ar trebui să includă instrumentele financiare sau alte active care rezultă dintr-o tranzacție sau o schemă de securitizare menționată la articolul 4 alineatul (61) din Regulamentul (UE) nr. 575/2013 al Parlamentului European și al Consiliului (2).
(7)
Pentru a permite agențiilor de rating de credit înregistrate să dezvolte sisteme și proceduri adecvate pe baza specificațiilor tehnice furnizate de AEVMP și pentru a asigura o raportare completă și corectă a datelor privind comisioanele, agențiile de rating de credit înregistrate ar trebui să raporteze inițial cu privire la datele privind comisioanele individuale în termen de nouă luni de la intrarea în vigoare a prezentului regulament. Raportul inițial ar trebui să vizeze datele privind comisioanele aplicate începând de la data intrării în vigoare a prezentului regulament. O astfel de obligație nu ar trebui interpretată ca o scutire de obligația ce le revine agențiilor de rating de credit înregistrate de a transmite periodic informații privind comisioanele, în conformitate cu articolul 11 alineatul (3) din Regulamentul (UE) nr. 1060/2009, în perioada de tranziție.
(8)
Politicile și procedurile de stabilire a prețurilor ar trebui să fie comunicate în mod continuu, astfel încât orice schimbări semnificative să fie raportate fără întârzieri nejustificate după adoptarea lor, în termen de cel mult 30 de zile de la punerea lor în aplicare. Informațiile care trebuie raportate ar trebui compilate într-un format standard, astfel încât AEVMP să le poată primi și procesa în mod automat în sistemele sale interne. Ca urmare a dificultăților de natură tehnică și datorită progresului tehnic realizat în decursul timpului, este posibil ca AEVMP să fie nevoită să actualizeze și să transmită, prin comunicări sau orientări specifice, o serie de instrucțiuni tehnice de raportare privind transmiterea sau formatul fișierelor care trebuie prezentate de agențiile de rating de credit.
(9)
În cazul în care o agenție de rating de credit nu respectă cerințele privind raportarea, AEVMP ar trebui să fie abilitată să solicite informații printr-o decizie adoptată în temeiul articolului 23b alineatul (3) din Regulamentul (CE) nr. 1060/2009 ori să ia alte măsuri de investigare.
(10)
Prezentul regulament se bazează pe proiectele de standarde tehnice de reglementare prezentate de către AEVMP Comisiei în conformitate cu articolul 10 din Regulamentul (UE) nr. 1095/2010 al Parlamentului European și al Consiliului (3).
(11)
AEVMP a efectuat consultări publice deschise cu privire la proiectele de standarde tehnice de reglementare pe care se bazează prezentul regulament, a analizat costurile și beneficiile potențiale aferente și a solicitat avizul Grupului părților interesate din domeniul valorilor mobiliare și piețelor instituit prin articolul 37 din Regulamentul (UE) nr. 1095/2010,
ADOPTĂ PREZENTUL REGULAMENT:
Articolul 1
Principii generale
(1) Agențiile de rating de credit înregistrate transmit AEVMP următoarele tipuri de rapoarte:
(a)
rapoarte privind politicile și procedurile de stabilire a prețurilor, astfel cum sunt prevăzute la articolul 2;
(b)
rapoarte privind datele referitoare la comisioanele aferente activităților de rating de credit furnizate pe baza modelului „emitentul plătește”, astfel cum este prevăzut la articolul 3 alineatul (1);
(c)
rapoarte privind datele referitoare la comisioanele aferente activităților de rating de credit furnizate pe baza modelului „abonatul sau investitorul plătește”, astfel cum este prevăzut la articolul 3 alineatul (2).
(2) Agențiile de rating de credit înregistrate asigură acuratețea și exhaustivitatea informațiilor și a datelor raportate către AEVMP.
(3) În cazul grupurilor de agenții de rating de credit, membrii fiecărui grup pot mandata un membru să transmită în numele lor rapoartele solicitate în temeiul prezentului regulament. Fiecare agenție de rating de credit în numele căreia este prezentat un raport trebuie identificată în datele prezentate AEVMP.
Articolul 2
Politicile și procedurile de stabilire a prețurilor
(1) Agențiile de rating de credit înregistrate comunică AEVMP politicile lor de stabilire a prețurilor, structura comisioanelor sau baremele comisioanelor, precum și criteriile de stabilire a prețurilor aplicate entităților sau instrumentelor financiare pentru care emit ratinguri de credit și, dacă este cazul, politicile de stabilire a prețurilor privind serviciile auxiliare.
(2) Agențiile de rating de credit înregistrate se asigură că pentru fiecare tip de rating de credit oferit, politicile de stabilire a prețurilor conțin sau sunt însoțite de următoarele elemente:
(a)
numele persoanelor responsabile de aprobarea și de gestionarea politicilor de stabilire a prețurilor, a baremelor comisioanelor și/sau a programelor privind comisioanele, inclusiv numele persoanelor responsabile de stabilirea comisioanelor, identificatorul intern al acestora, funcția și departamentul intern din care fac parte;
(b)
orice orientări interne privind aplicarea criteriilor de stabilire a prețurilor în ceea ce privește politicile de stabilire a prețurilor, baremele comisioanelor și/sau programele privind comisioanele referitoare la stabilirea comisioanelor individuale;
(c)
o descriere detaliată a gamei de comisioane sau a baremelor comisioanelor și a criteriilor aplicabile diferitelor tipuri de comisioane, inclusiv cele prevăzute în baremele comisioanelor;
(d)
o descriere detaliată a oricărui program privind comisioanele, inclusiv a programelor relaționale, a programelor care recompensează frecvența de utilizare, a programelor de fidelitate sau de altă natură și inclusiv a criteriilor de aplicare și a gamei comisioanelor, de care ratingurile de credit individuale sau seturile de ratinguri pot beneficia în ceea ce privește comisioanele aplicate;
(e)
dacă este cazul, principiile și normele de stabilire a prețurilor care trebuie utilizate ori de câte ori există o relație sau o legătură între comisioanele percepute pentru serviciile de rating de credit și serviciile auxiliare sau orice alte servicii furnizate clientului, în sensul anexei I la Regulamentul (CE) nr. 1060/2009 secțiunea E partea II punctul 2 al doilea paragraf (denumit în continuare „clientul”), de agenția de rating de credit și/sau de oricare dintre entitățile care aparțin grupului din care face parte agenția de rating de credit în sensul articolelor 1 și 2 din Directiva 83/349/CEE a Consiliului (4), precum și de orice entitate care are o legătură cu agenția de rating de credit sau cu altă societate din cadrul grupului din care face parte agenția de rating de credit prin intermediul unei relații în sensul articolului 12 alineatul (1) din Directiva 83/349/CEE;
(f)
sfera de aplicare geografică a politicii de stabilire a prețurilor, a baremului comisioanelor sau a programului privind comisioanele în ceea ce privește localizarea clienților și a agenției sau a agențiilor de rating de credit care aplică politica de stabilire a prețurilor, baremul comisioanelor sau programul privind comisioanele;
(g)
numele persoanelor autorizate să fixeze comisioanele și alte taxe în cadrul respectivei politici de stabilire a prețurilor, barem al comisioanelor sau program privind comisioanele, inclusiv numele persoanelor responsabile de stabilirea comisioanelor, identificatorul intern al acestora, funcția și departamentul intern din care fac parte.
(3) Agențiile de rating de credit înregistrate se asigură că politicile de stabilire a prețurilor conțin sau sunt însoțite de următoarele elemente:
(a)
numele persoanelor responsabile de aprobarea și de gestionarea procedurilor de punere în aplicare a politicilor de stabilire a prețurilor, inclusiv numele persoanelor responsabile de stabilirea comisioanelor, identificatorul intern al acestora, funcția și departamentul intern din care fac parte;
(b)
o descriere detaliată a procedurilor și a controalelor instituite pentru asigurarea și monitorizarea respectării stricte a politicilor de stabilire a prețurilor;
(c)
o descriere detaliată a procedurilor instituite pentru a reduce comisioanele sau pentru a se abate în alt mod de la baremul comisioanelor sau de la programele privind comisioanele;
(d)
numele persoanelor direct responsabile de monitorizarea aplicării politicilor de stabilire a prețurilor în ceea ce privește comisioanele individuale, inclusiv identificatorul intern al acestora, funcția și departamentul intern din care fac parte;
(e)
numele persoanelor direct responsabile de asigurarea faptului că comisioanele individuale respectă politicile de stabilire a prețurilor, inclusiv identificatorul intern al acestora, funcția și departamentul intern din care fac parte;
(f)
o descriere detaliată a măsurilor care trebuie adoptate în cazul unei încălcări a politicilor de stabilire a prețurilor, a nerespectării baremelor comisioanelor, a programelor privind comisioanele și a procedurilor de stabilire a prețurilor;
(g)
o descriere detaliată a procedurii de raportare către AEVMP a oricărei încălcări semnificative a politicilor sau procedurilor de stabilire a prețurilor care poate duce la încălcarea punctului 3c din secțiunea B din anexa I la Regulamentul (CE) nr. 1060/2009.
Articolul 3
Lista comisioanelor percepute fiecărui client
(1) Agențiile de rating de credit înregistrate care furnizează ratinguri de credit pe baza modelului „emitentul plătește” transmit AEVMP comisioanele percepute fiecărui client pentru ratingurile de credit individuale și pentru orice fel de servicii auxiliare, atât pentru fiecare entitate juridică, cât și datele agregate pe grupuri de societăți.
(2) Agențiile de rating de credit înregistrate care furnizează ratinguri de credit pe baza modelului „abonatul sau investitorul plătește” transmit AEVMP, pentru fiecare client în parte, suma totală a comisioanelor percepute pentru aceste servicii, precum și pentru serviciile auxiliare furnizate.
(3) Agențiile de rating de credit înregistrate consemnează toate abaterile de la politicile sau de la procedurile de stabilire a prețurilor ori neaplicarea în cazul unui rating a unei politici de stabilire a prețurilor, a unui barem al comisioanelor, a unui program privind comisioanele ori a unei proceduri de stabilire a prețurilor, identificând în mod clar principalele explicații ale abaterii și ratingul individual în cauză, în formatul stabilit în tabelul 1 din anexa II. Această consemnare se pune prompt la dispoziția AEVMP, la cerere.
Articolul 4
Tipurile de rating de credit
Agențiile de rating de credit înregistrate clasifică ratingurile care trebuie raportate în conformitate cu tipurile definite la articolul 3 din Regulamentul delegat (UE) 2015/2 al Comisiei (5).
Articolul 5
Datele care trebuie furnizate
(1) Agențiile de rating de credit înregistrate furnizează AEVMP elementele prevăzute la articolul 2 alineatele (2) și (3), datele prevăzute în tabelele 1-4 din anexa I, precum și politicile de stabilire a prețurilor, baremele comisioanelor, programele privind comisioanele și procedurile de stabilire a prețurilor, în fișiere separate.
(2) Agențiile de rating de credit înregistrate furnizează AEVMP datele prevăzute în tabelele 1 și 2 din anexa II privind comisioanele percepute pentru fiecare rating de credit individual emis și comisioanele percepute pentru ratingurile de credit și orice servicii auxiliare pentru fiecare client în parte, în conformitate cu articolul 3 alineatul (1).
(3) Agențiile de rating de credit înregistrate care au emis ratinguri de credit în baza modelului „abonatul sau investitorul plătește” furnizează AEVMP datele prevăzute în tabelul 1 din anexa III pentru fiecare client al serviciilor de rating de credit furnizate, în conformitate cu articolul 3 alineatul (2).
(4) Datele specificate în tabelele 1-4 din anexa I, în tabelele 1 și 2 din anexa II și în tabelul 1 din anexa III se transmit AEVMP în fișiere separate.
Articolul 6
Raportarea inițială
(1) Fiecare agenție de rating de credit înregistrată furnizează AEVMP date prin completarea tabelelor 1-4 din anexa I și a unor fișiere separate pentru politicile de stabilire a prețurilor, baremele comisioanelor, programele privind comisioanele și procedurile de stabilire a prețurilor pe care le aplică pentru fiecare tip de rating de credit care intră în domeniul său de activitate, în conformitate cu articolul 5 alineatul (1), în termen de 30 de zile de la data intrării în vigoare a prezentului regulament.
(2) Raportul inițial privind comisioanele menționate la articolul 5 alineatele (2) și (3) se transmite AEVMP la nouă luni de la data intrării în vigoare a prezentului regulament și include datele colectate de la data intrării în vigoare a prezentului regulament până la 30 iunie 2015.
(3) Al doilea raport privind comisioanele menționate la articolul 5 alineatele (2) și (3) se transmite AEVMP până la 31 martie 2016 și include datele colectate de la 1 iulie 2015 până la 31 decembrie 2015.
Articolul 7
Raportarea continuă
(1) Fără a aduce atingere cerințelor privind raportarea inițială, prevăzute la articolul 6, informațiile trimise în conformitate cu articolul 5 se transmit anual până la data de 31 martie și includ datele și politicile de stabilire a prețurilor, baremele comisioanelor, programele privind comisioanele și procedurile de stabilire a prețurilor aferente anului calendaristic precedent.
(2) Fără a aduce atingere dispozițiilor alineatului (1), schimbările semnificative aduse politicilor de stabilire a prețurilor, baremelor comisioanelor, programelor privind comisioanele și procedurilor de stabilire a prețurilor se raportează AEVMP în mod continuu, fără întârzieri nejustificate, după adoptarea lor, în termen de cel mult 30 de zile de la punerea lor în aplicare.
(3) Agențiile de rating de credit înregistrate notifică de îndată AEVMP orice circumstanțe excepționale care pot împiedica sau întârzia temporar raportarea prevăzută de prezentul regulament.
Articolul 8
Proceduri de raportare
(1) Agențiile de rating de credit înregistrate transmit fișierele de date în conformitate cu instrucțiunile tehnice furnizate de AEVMP, folosind sistemul de raportare al AEVMP.
(2) Agențiile de rating de credit înregistrate păstrează în format electronic fișierele trimise AEVMP și primite de la aceasta în temeiul articolului 5, precum și consemnările privind abaterile menționate la articolul 3 alineatul (3), pentru o perioadă de cel puțin cinci ani. Fișierele respective se pun la dispoziția AEVMP la cerere.
(3) În cazul în care o agenție de rating de credit înregistrată identifică erori materiale în datele care au fost raportate, agenția respectivă informează AEVMP fără întârzieri nejustificate și corectează datele respective în conformitate cu instrucțiunile tehnice furnizate de AEVMP.
Articolul 9
Intrarea în vigoare
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 30 septembrie 2014.

Labels: 2
4
10
7
9
12